Nordjyderne skal igen pakke både regnjakke og paraply, hvis de skal ud ad døren. Mandagen vil starte med enkelte solstråler og skyer, der roligt svæver på himlen. Men det vil hurtigt ændre sig. Først på dagen vil enkelte byger dryppe over Nordjylland, mens det i løbet af eftermiddagen vil tage noget mere til. Et optræk vil komme ind over regionen fra syd, hvor nogle af bygerne kan blive så kraftige, at de kan indeholde torden. Nogle steder vil regnvejret opleves som skybrud. Når dagen går på hæld, og de sene aftentimer begynder, vil det barske vejr rykke længere mod syd og øst. Nordjyderne kan derfor se frem til et mere roligt vejr til aften. Temperaturerne vil, når det er lunest, nå op på omkring 17 grader, mens de i aftentimerne vil ligge på 13-14 grader.

Referat:
Mandagens vejr kan blive barskt med chancer for lokale skybrud og tordenvejr.